CELEX: 32016R0822
Language: et
Date: 2016-04-21 00:00:00
Title: Komisjoni delegeeritud määrus (EL) 2016/822, 21. aprill 2016, millega muudetakse delegeeritud määrust (EL) nr 153/2013 seoses likvideerimisperioodi kestusega, mida tuleks arvesse võtta finantsinstrumentide eri liikide puhul (EMPs kohaldatav tekst)

26.5.2016   
            
            
               ET
            
            
               Euroopa Liidu Teataja
            
            
               L 137/1
            
         KOMISJONI DELEGEERITUD MÄÄRUS (EL) 2016/822,
   21. aprill 2016,
   millega muudetakse delegeeritud määrust (EL) nr 153/2013 seoses likvideerimisperioodi kestusega, mida tuleks arvesse võtta finantsinstrumentide eri liikide puhul
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 41 lõiget 5,
   ning arvestades järgmist:
   
               (1)
            
            
               Komisjoni delegeeritud määruses (EL) nr 153/2013 (2) on sätestatud regulatiivsed tehnilised standardid, mis käsitlevad kesksete vastaspoolte suhtes kohaldatavaid nõudeid seoses likvideerimisperioodi kestusega, mida tuleks arvesse võtta finantsinstrumentide eri liikide puhul. Nimetatud regulatiivseid tehnilisi standardeid tuleb vastavalt asjakohastele õigusalastele arengutele jooksvalt ajakohastada.
            
         
               (2)
            
            
               Keskse vastaspoole tururiski katmiseks vajalike tagatisnõuete arvutamise seisukohalt annavad teatud kontostruktuurid, mis põhinevad vähemalt ühepäevasel brutopõhiselt arvutatud likvideerimisperioodil, kesksetele vastaspooltele küllaldasel tasemel katte ja klientidele parema kaitse ning leevendavad süsteemset riski. Seega peaks mainitud minimaalne likvideerimisperiood olema kliendi positsioonide kliirimisel lubatud, kui need positsioonid on seotud muude finantsinstrumentidega kui börsivälised tuletislepingud ja kui täidetud on teatud tingimused.
            
         
               (3)
            
            
               Arvestades, et üksikklientide eraldi kontod tagavad veelgi kõrgemal tasemel kaitse kui brutoarvestuses omnibus-kontod, tuleks üksikklientide eraldi kontode korral võimaldada tagatise arvutamisel samasugune minimaalne likvideerimisperiood nagu brutoarvestuses omnibus-kontodele.
            
         
               (4)
            
            
               Neile kesksetele vastaspooltele, kes ei jaota päeva jooksul tehinguid eraldi klientidele, võib minimaalse likvideerimisperioodi vähendamine kahelt päevalt ühele päevale tähendada, et päeva jooksul kliiritud ja eraldi klientidele jaotamata tehingute puhul arvestab keskne vastaspool tagatise ühe päeva netoarvestuses. See võib keskse vastaspoole jaoks tähendada märkimisväärset kahjumit, kui päevasisesed muutused on sellised, mis ei käivita päevasisese lisatagatise nõuet. Seega tuleb kehtestada konkreetne künnis, tagamaks, et kesksed vastaspooled nõuavad päevasisest lisatagatist ja säilitavad küllaldase kaitse, hoolimata likvideerimisperioodi lühendamisest.
            
         
               (5)
            
            
               Seepärast tuleks delegeeritud määrust (EL) nr 153/2013 vastavalt muuta.
            
         
               (6)
            
            
               Käesolev määrus põhineb regulatiivsete tehniliste standardite eelnõul, mille Euroopa Väärtpaberiturujärelevalve (ESMA) pärast Euroopa Pangandusjärelevalve ja Euroopa Keskpankade Süsteemiga konsulteerimist komisjonile esitas.
            
         
               (7)
            
            
               ESMA on vastavalt Euroopa Parlamendi ja nõukogu määruse (EL) nr 1095/2010 (3) artiklile 10 korraldanud avalikud konsultatsioonid käesoleva määruse aluseks olevate regulatiivsete tehniliste standardite eelnõu kohta, analüüsinud potentsiaalseid seonduvaid kulusid ja kasu ning küsinud arvamust määruse (EL) nr 1095/2010 artikli 37 kohaselt loodud väärtpaberituru sidusrühmade kogult.
            
         ON VASTU VÕTNUD KÄESOLEVA MÄÄRUSE:
   Artikkel 1
   Delegeeritud määruse (EL) nr 153/2013 artiklit 26 muudetakse järgmiselt:
   
               1)
            
            
               lõiked 1 ja 2 asendatakse järgmistega:
               „1.   Määruse (EL) nr 648/2012 artikli 41 kohaldamisel võtab keskne vastaspool asjakohase likvideerimisperioodi kestuse kindlaksmääramisel arvesse kliiritava finantsinstrumendi omadusi, seda, millist liiki kontol finantsinstrumenti hoitakse ja millisel turul finantsinstrumendiga kaubeldakse, ning järgmisi minimaalseid likvideerimisperioodi kestusi:
               
                           a)
                        
                        
                           börsiväliste tuletislepingute puhul vähemalt viis tööpäeva;
                        
                     
                           b)
                        
                        
                           muude finantsinstrumentide kui börsivälised tuletislepingud puhul vähemalt kaks tööpäeva juhul, kui nende hoidmiseks kasutatavad kontod ei vasta punktis c sätestatud nõuetele;
                        
                     
                           c)
                        
                        
                           omnibus-kliendikontol või eraldi kliendikontol hoitavate muude finantsinstrumentide kui börsivälised tuletislepingud puhul vähemalt üks tööpäev juhul, kui täidetud on järgmised tingimused:
                           
                                       i)
                                    
                                    
                                       keskne vastaspool säilitab eraldi andmed iga kliendi positsioonide kohta vähemalt iga päeva lõpus, arvutab tagatise iga kliendi kohta eraldi ja nõuab sisse igale kliendile kohaldatavate tagatisnõuete summa brutopõhiselt;
                                    
                                 
                                       ii)
                                    
                                    
                                       kesksele vastaspoolele on teada kõigi klientide tunnusandmed;
                                    
                                 
                                       iii)
                                    
                                    
                                       kontol hoitavad positsioonid ei ole kliiriva liikmega samasse gruppi kuuluvate ettevõtjate omandipositsioonid;
                                    
                                 
                                       iv)
                                    
                                    
                                       keskne vastaspool mõõdab erinevaid riske ja arvutab iga konto jaoks alustamise tagatise ja variatsioonitagatise peaaegu reaalajas ning vähemalt kord tunnis päeva jooksul, kasutades ajakohastatud positsioone ja hindu;
                                    
                                 
                                       v)
                                    
                                    
                                       kui keskne vastaspool ei jaota uusi tehinguid klientidele päeva jooksul, nõuab keskne vastaspool tagatised sisse ühe tunni jooksul, kui vastavalt punktile iv arvutatud tagatisnõuded ületavad 110 % X peatüki kohasest ajakohastatud olemasolevast tagatisest, välja arvatud juhul, kui kesksele vastaspoolele makstavate päevasiseste lisatagatiste mahtu ei loeta märkimisväärseks võrreldes eelnevalt fikseeritud mahuga, mille on kindlaks määranud keskne vastaspool ja heaks kiitnud pädev asutus, ning sel määral, et tagatised arvestatakse eraldi eelnevalt klientidele jaotatud tehingutelt ja tehingutelt, mida päeva jooksul ei jaotata.
                                    
                                 
                     2.   Igal juhul hindab ja võtab keskne vastaspool asjakohase likvideerimisperioodi kestuse kindlaksmääramisel arvesse vähemalt järgmist:
               
                           a)
                        
                        
                           pikim võimalik ajavahemik, mis võib mööduda tagatise viimasest sissenõudmisest kuni keskse vastaspoole kohustuste täitmatajätmiseni või rikkumismenetluse algatamiseni keskse vastaspoole poolt;
                        
                     
                           b)
                        
                        
                           kliiriva liikme kohustuste täitmata jätmise korral kohaldatava strateegia väljatöötamiseks ja rakendamiseks vajalik ajavahemik, mille puhul võetakse arvesse iga finantsinstrumentide liigi eripära, sealhulgas likviidsuse taset ning positsioonide suurust ja kontsentratsiooni, samuti turgusid, mida keskne vastaspool kliiriva liikme positsiooni sulgemiseks või täielikuks maandamiseks kasutab;
                        
                     
                           c)
                        
                        
                           vajaduse korral ajavahemik, mida on vaja, et katta vastaspoole riski, millele keskne vastaspool on avatud.“;
                        
                     
         
               2)
            
            
               lõike 4 punkt b asendatakse järgmisega:
               
                           „b)
                        
                        
                           selline kestus on vähemalt kaks tööpäeva või üks tööpäev juhul, kui lõike 1 punktis c sätestatud tingimused on täidetud.“
                        
                     
         Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 21. aprill 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 201, 27.7.2012, lk 1.
   
      (2)  Komisjoni 19. detsembri 2012. aasta delegeeritud määrus (EL) nr 153/2013, millega täiendatakse Euroopa Parlamendi ja nõukogu määrust (EL) nr 648/2012 seoses regulatiivsete tehniliste standarditega, mis käsitlevad kesksete vastaspoolte suhtes kohaldatavaid nõudeid (ELT L 52, 23.2.2013, lk 41).
   
      (3)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).